CELEX: 62009TN0297
Language: sk
Date: 2009-07-22 00:00:00
Title: Vec T-297/09: Žaloba podaná 22. júla 2009 — Evropaïki Dynamiki/EABL

26.9.2009   
            
            
               SK
            
            
               Úradný vestník Európskej únie
            
            
               C 233/18
            
         Žaloba podaná 22. júla 2009 — Evropaïki Dynamiki/EABL
   (Vec T-297/09)
   2009/C 233/34
   Jazyk konania: angličtina
   
      Účastníci konania
   
   
      Žalobkyňa: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Atény, Grécko) (v zastúpení: N. Korogiannakis a M. Dermitzakis, advokáti)
   
      Žalovaná: Európska agentúra pre bezpečnosť letectva
   
      Návrhy žalobkyne
   
   
               —
            
            
               zrušiť rozhodnutia EABL oznámené žalobkyni štyrmi samostatnými listami z 12. mája 2009, 8. júla 2009, 13. júla 2009 a 15. júla 2009, zaradiť ponuky žalobkyne, ktoré predložila ako odpoveď na vyhlásenie verejného obstarávania EABL.2009.OP.02 položka 1, položka 2, položka 3 a položka 5 týkajúceho sa služieb v oblasti ITC (Ú. v. EÚ 2009/S 22-030588) v poradí ako druhého a tretieho poskytovateľa, ako aj všetky ostatné súvisiace rozhodnutia EABL, vrátane rozhodnutia zadať zmluvu úspešným uchádzačom,
            
         
               —
            
            
               zaviazať EABL na zaplatenie náhrady škody žalobkyni vo výške 6 100 000 eur, ktorú jej spôsobila predmetným verejným obstarávaním,
            
         
               —
            
            
               zaviazať EABL na náhradu trov konania vynaložených žalobkyňou v rámci konania o tejto žalobe a to aj v prípade, ak bude žaloba zamietnutá.
            
         
      Žalobné dôvody a hlavné tvrdenia
   
   Žalobkyňa sa v predmetnej veci domáha zrušenia rozhodnutia žalovanej v rozsahu, v akom zaraďuje jej ponuky, ktoré predložila ako odpoveď na vyhlásenie verejného obstarávania týkajúceho sa služieb v oblasti ITC (EASA.2009.OP.02) ako druhého a tretieho poskytovateľa v poradí a zadáva zmluvu úspešným uchádzačom. Žalobkyňa navyše žiada náhradu škody údajne spôsobenej predmetným verejným obstarávaním.
   Žalobkyňa na podporu týchto tvrdení uvádza tieto žalobné dôvody.
   Po prvé tvrdí, že žalovaná porušila zásadu riadnej správy vecí verejných a zásadu rovnosti zaobchádzania, pretože neuplatnila podmienky vylúčenia stanovené v článku 93 ods. 1 a v článku 94 rozpočtového nariadenia (1) tým, že z verejného obstarávania nevylúčila jedného z členov konzorcia úspešných uchádzačov, ktorý bol obvinený vnútroštátnymi orgánmi a dokonca pripúšťajúceho vinu za protiprávne konanie a predovšetkým za podvod a korupciu v rámci zákazky pridelenej verejnými orgánmi v Európskej únii a na medzinárodnej úrovni, ako aj za falšovanie účtovníctva a ďalšieho úspešného uchádzača, ktorý vážne porušil svoje zmluvné povinnosti vo vzťahoch s Európskou komisiou. V tejto súvislosti žalovaná tiež porušila články 133a a 134 vykonávacích pravidiel (2) a článok 45 smernice 2004/18/ES (3).
   Žalobkyňa okrem toho uvádza profesijné pochybenie žalovanej vyplývajúce z údajného využitia subdodávateľa nepatriaceho do WTO/GPA jedným z úspešných uchádzačov.
   Po druhé žalobkyňa tvrdí, že žalovaná sa dopustila zjavne nesprávnych posúdení a že neodôvodnila svoje rozhodnutie, čím porušila rozpočtové nariadenie a jeho vykonávacie pravidlá, smernicu 2004/18/ES a článok 253 ES. Tvrdí, že žalovaná tiež porušila zásadu rovnosti zaobchádzania, keďže jeden z úspešných uchádzačov nesplnil podmienky súťažných podkladov.
   
      (1)  Nariadenie (ES, euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, s. 1; Mim. vyd. 01/004, s. 74).
   
      (2)  Nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 357, s. 1; Mim. vyd. 01/004, s. 145).
   
      (3)  Smernica Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby (Ú. v. EÚ L 134, s. 114; Mim. vyd. 06/007, s. 132).